Parlando dei festegiamenti, l'é da dir che anca 'l prà dove che i vien fati al ciapa al nome de Sant'Urban e che sto prà l'é praticamente na part dei camp davanti aa vila Lucheschi dove che na volta vegnea fata a fiera. A dirla tuta comunque al prà de Sant'Urban l'é un posto tant  rapresentativo par Pianzan, dove che fin a no tanti ani fa vegnea organizà anca qualche altra manifestazion come, par esempio, al panevin; in tei ultimi ani però confronto a na volta l'é stat spizuì e gnanca de poc: un fià parché par serarlo su i ghe à piantà na zieseta tut atorno, un fià perché i ghe à mes rento un picol parco doghi parché i tosatei i posse 'ndar a straviarse, ma sopratuto parché i ghe à fat su un circuito sfaltà in maniera che i boce che i va a scola i posse imparar a 'ndar pae strade. Ma se a zieseta  e i doghi pai bocete i fa a so bona figura, quel che no par tant bon l'é proprio quel che co un poca de ironia al vien menzonà come "al circuito de Sant'Urban"; comunque, anca se par via de sta roba al prà no l'é pi bel come na volta, no se pol far altro che portar pasienza. Ma tornen a parlar dei festegiamenti, che i vien fati sote un capanon che 'l vien imbastio su aposta par l'ocasion in te quel periodo là; par i do finesetimana dea festa, e par esser precisi in tee sere dei vener e dei sabi e in tei  mesodì e in tee sere dee domeneghe (pi a sera del dì dea festa dea republica se no 'l casca già in tel finesetimana), a dent la pol 'ndarghe par magnar quel che la à pi caro de tut quel che l'é sul menù. Come carne se pol sielier tra costesine, figadei e brisiole, che come da tradizion i vien servidi coa puenta, e come contorni ghe n'é patate frite e fasoi col parsemol; chi che vol al pol magnar anca formaio, crudo o cot (anca questo 'l vien portà in tola coa puenta) e se pol ordinar anca wurstel, che no i é  altro che na specie de figadei, pi longhi ma pi fini dei nostri, fati co carne de vaca dai todeschi. In te qualche sera però ghe n'é anca un menù speciale co carne cusinada al speo o co pes frit; quel che che no manca mai inveze l'é 'l vin, bianco o nero, de damigiana o de butiglia, e bira. A dir al vero ghe n'é anca aqua, de quea natural e de quea co a bubole, ma no ve a consilien parché 'l vin l'é tant pi bon. Par finir a l past (e anca a lista) se pol sempre beverse un bon cafè, lis o coreto, e un bon  sgropin.